TMI โอกาส(ใหม่)หลังวิกฤต
บริษัท ธีระมงคล อุตสาหกรรม จำกัด (มหาชน) หรือ TMI เป็นบริษัทขายหลอดไฟฟ้าที่นำความสว่างไสวมาให้ผู้คน แต่สองปีเศษที่ผ่านมา ผู้บริหารบริษัทอย่าง นายธีระชัย ประสิทธิ์รัตนพร กรรมการผู้จัดการ ต้องทำตัวให้หายไปจากจอเรดาร์ ประหนึ่ง “โปรเมธุส” ตำนานเก่าแก่ของคนที่นำไฟมาให้มนุษย์ แต่ต้องรับโทษทัณฑ์ทรมานยาวนาน
4 พ.ค. 2560

แฉทุกวันทันเกมหุ้น
บริษัท ธีระมงคล อุตสาหกรรม จำกัด (มหาชน) หรือ TMI เป็นบริษัทขายหลอดไฟฟ้าที่นำความสว่างไสวมาให้ผู้คน แต่สองปีเศษที่ผ่านมา ผู้บริหารบริษัทอย่าง นายธีระชัย ประสิทธิ์รัตนพร กรรมการผู้จัดการ ต้องทำตัวให้หายไปจากจอเรดาร์ ประหนึ่ง “โปรเมธุส” ตำนานเก่าแก่ของคนที่นำไฟมาให้มนุษย์ แต่ต้องรับโทษทัณฑ์ทรมานยาวนาน
วันนี้ นายธีระชัย กลับมาอีกครั้ง ด้วยประกาศไฟในการทำงานเต็มเปี่ยม ตอกย้ำว่า ที่หายหน้าไปนานนั้น ไม่ได้หนีหาย แต่ไปปรับกระบวนกลยุทธ์ธุรกิจเพื่อสร้างอนาคต หลังจากที่ธุรกิจเดิมขายหลอดไฟประสบมรสุมจากการเปลี่ยนแปลงที่ชุมปีเตอร์เรียกว่า “การทำลายล้างอย่างสร้างสรรค์” หรือ creative destruction
การเปลี่ยนแปลงเทคโนโลยีที่ถือว่า “ถอนรากถอนโคน” กันเลยทีเดียวคือ การยกเลิกหลอดไฟฟ้าใช้บัลลาสท์ มาเป็นหลอด LED ที่ถือเป็นนวัตกรรมล่าสุด …ซึ่งผลลัพธ์คือ ยอดขายของ TMI ในสินค้าเก่าหดหายไปอย่างรุนแรง ต้องประคองตัวย่ำแย่รับขาลงของธุรกิจในยุคเปลี่ยนผ่าน
งบการเงินที่ทำท่า “ล้มลุกคลุกคลาน” ทำให้ TMI ขาดทุนในปลายปี 2557 แล้วกำไรเพียงน้อยนิดในสิ้นปี 2558 ก่อนจะกลับมาเริ่มมีกำไรเพิ่มขึ้น “เกือบปกติ” ในปี 2559 จากการที่ต้นทุนวัตถุดิบลดลงต่อเนื่อง และคาดว่าในปี 2560-2561 จะเป็นปีที่หากสถานการณ์เอื้ออำนวย จะเป็นการกลับมาที่สวยงามครั้งใหม่ พร้อมกับอนาคตที่โดดเด่น ด้วยเทคโนโลยีใหม่ที่ไม่เหมือนเดิม…
แม้ธุรกิจใหม่อาจจะเป็นเรื่องที่ถนัดเหมือนเดิมคือ เกี่ยวกับพลังงานไฟฟ้า และแสงสว่าง…แต่ไม่ใช่ขายหลอดไฟ (ที่ยังมีหลงเหลืออยู่บ้างเป็นสายใยดั้งเดิม) เท่านั้นเอง…เอาไว้เป็นสายใยเชื่อมกับลูกค้าและผู้บริโภคเดิมที่ยังต้องใช้หลอดไฟมีบัลลาสต์เหมือนเดิม
การปรับเปลี่ยนโครงสร้างและปรับกลยุทธ์ธุรกิจของ TMI….ถือเป็นการสร้างโอกาสจากวิกฤตที่มีความหมาย…ใครไม่เคยผ่าน ย่อมจินตนาการไม่ออก
การกลับมาคึกคักรอบใหม่ของ TMI เริ่มต้นด้วยการขยายธุรกิจใหม่ โดยปรับโครงสร้างไป 3 ธุรกิจ คาดจะต้องใช้ระยะเวลาในการปรับตัวในอนาคตราว 3-5 ปี
ธุรกิจใหม่แรก เริ่มด้วยการเป็นผู้แทนจำหน่ายและเป็นผู้ให้บริการหลังการขายสินค้ารายเดียวในประเทศไทย ของนวัตกรรม “ระบบอัจฉริยะเพิ่มอายุแบตเตอรี่” เป็นระบบที่วิจัยและผลิตโดยยักษ์ใหญ่ของจีน ชื่อ เต๋ออี้ (Deyee Technology (Beijing) Co., Ltd.)
นวัตกรรมที่ว่า มีความซับซ้อนมากทีเดียว…แต่อธิบายง่ายๆ ว่า ทำหน้าที่สนับสนุนการทำงานของแบตเตอรี่โดยการคืนความจุ รวมทั้งยังบำรุงรักษาแบตเตอรี่ (BESS) โดยสามารถยืดอายุการใช้งาน และยังสามารถจัดการ และบำรุงรักษาแบตเตอรี่ผ่านระบบ Application BRMS ได้อีกด้วย
เมื่อติดตั้งระบบดังกล่าวให้กับแบตเตอรี่ใหม่ที่มีอายุการใช้งานไม่เกิน 1 ปี จะสามารถเพิ่มอายุการใช้งานสูงสุด 3 เท่า ที่ความจุมากกว่า 60% และเมื่อติดตั้งกับแบตเตอรี่ที่มีอายุการใช้งาน 2-3 ปี จะเพิ่มอายุการใช้งานสูงสุด 1 เท่า
สินค้านวัตกรรมนี้ เพิ่งเริ่มทำตลาดในเมืองไทย โดย TMI ดังนั้น จึงต้องผ่านกระบวนการ “ทดสอบตลาด” ไปก่อน …จึงตั้งเป้าหมายแบบชิวๆ…เป้ายอดขายปี 2560 นี้ ไม่ควรต่ำกว่า 10 ล้านบาท และตั้งเป้าต่อว่า หลังจากผ่านไปได้แล้ว มั่นใจว่า จะเติบโตต่อเนื่อง
นายธีระชัยระบุว่า กลุ่มลูกค้าเป้าหมายรุ่นแรกที่ต้องเจาะเข้าไปให้ได้ก่อนใครคือ ผู้ประกอบการที่ต้องสำรองไฟจำนวนมาก เพื่อฐานข้อมูลขนาดใหญ่ (Big Data) หรือใช้สำหรับอุปกรณ์ระบบขนาดใหญ่ที่ต้องสำรองไฟปริมาณที่สูง เช่น กลุ่มผู้ประกอบการโทรคมนาคม, กลุ่มสื่อสาร, ธนาคาร, และหน่วยงานราชการต่างๆ เป็นต้น
ล่าสุดลูกค้ากลุ่มสื่อสารได้ตอบรับการทดลองใช้สินค้าเป็นเวลา 3 เดือน ซึ่งจะเริ่มในช่วงกลางเดือนนี้ไป
ถือเป็นช่วง “ทดลองชิม” ก่อนซื้อใช้จริง …ก็ละกัน
เทคโนโลยีดังกล่าว TMI เชื่อมั่นว่า จะสามารถพัฒนานวัตกรรมดังกล่าวให้สามารถกู้แบตเตอรี่เก่ามาใช้งานอีกครั้งได้ ซึ่งหากบรรลุเป้าหมายที่ว่าได้ดี จะเริ่มรุกอุตสาหกรรมรถแท็กซี่ เนื่องจากมองว่าเป็นอุตสาหกรรมที่ค่อนข้างใหญ่จึงน่าจะได้ผลตอบรับที่ดี และในอนาคตอาจกลายเป็น 1 ในธุรกิจหลักของบริษัท
นอกจากนั้น ยังมีสายงานใหม่ส่วนที่สอง คือ ธุรกิจพลังงาน ซึ่ง TMI เตรียมยื่นซองประมูลขอใบอนุญาตสัญญาซื้อขายไฟฟ้า (PPA) โครงการพลังงานแสงอาทิตย์ส่วนราชการและสหกรณ์กำลังการผลิตรวม 1,000 MW โดยตั้งเป้าจะได้รับ PPA ราว 5 MW
ก้าวย่างต่อไปนี้ของ TMI จึงมีกลุ่มทุนจีนเคียงคู่ไปด้วยเสมอ ทั้งในด้านการเป็นพันธมิตรค้า และร่วมลงทุนด้วยกัน…เพียงแต่ คงไม่เกิดขึ้นรวดเร็ว เพราะต้องการเวลาต้าอวยกันพอสมควร
ราคาหุ้น TMI แถว 1.30 บาท จึงเป็นราคาที่ไม่สะท้อนอนาคต…แต่สะท้อนอดีตมากกว่า
“อิ อิ อิ”